


Dôvodová správa
A. Všeobecná časť
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú územné celky, v ktorých Slovenský pozemkový fond zabezpečuje poskytovanie náhradných pozemkov (ďalej len „návrh nariadenia vlády“) podľa § 16 ods. 6 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (ďalej len „zákon č. 229/1991 Zb.“) a podľa § 6 ods. 11 zákona č. 503/2003 Z. z. o navrátení vlastníctva k pozemkom a o zmene a doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov (ďalej len „zákon č. 503/2003 Z. z.“). 
Ostatnou novelou zákona č. 229/1191 Zb. a zákona č. 503/2003 Z. z., ktorá vyšla ako zákon č. .../2026 Z. z. a nadobudla účinnosť 1. júla 2026, sa v týchto zákonoch upravil postup Slovenského pozemkového fondu pri poskytovaní náhradných pozemkov. Tento postup dovtedy upravovali len § 1 až 3 nariadenia vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení neskorších predpisov (ďalej len „nariadenia vlády č. 237/2010 Z. z.“). Nadobudnutím účinnosti zákona č. .../2026 Z. z. sa stala právna úprava § 1 až 3 nariadenia vlády č. 237/2010 Z. z. obsolentnou.
Návrh nariadenia vlády bude preto podľa splnomocňovacích ustanovení § 16 ods. 6 zákona č. 229/1991 Zb. a § 6 ods. 11 zákona č. 503/2003 Z. z. obsahovať len dnešnú prílohu k nariadeniu vlády č. 237/2010 Z. z. ustanovujúcu územné celky, v ktorých Slovenský pozemkový fond zabezpečuje poskytovanie náhradných pozemkov.
Návrh nariadenia vlády nebude mať vplyv na rozpočet verejnej správy, limit verejných výdavkov, podnikateľské prostredie, sociálne vplyvy, vplyvy na životné prostredie, informatizáciu spoločnosti, služby verejnej správy ani manželstvo, rodičovstvo a rodinu.
Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

